REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/112-15

14. mart 2015. godine

B e o g r a d

 Z A P I S N I K

 22. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 13. MARTA 2015. GODINE

Sednica je počela u 15,15 časova.

 Odbor je, u skladu sa članom 42. stav 4. Poslovnika Narodne skupštine, održao sednicu van sedišta Narodne skupštine, u gradu Novom Pazaru. Finansijsku pomoć za održavanje 22. sednice Odbora van sedišta je pružio Program Ujedinjenih nacija za razvoj (UNDP) kroz projekat „Jačanje nadzorne funkcije i javnosti rada Narodne skupštine Republike Srbije“.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Veroljub Matić, Zoran Antić, Žarko Bogatinović, Milija Miletić, Marjana Maraš, Jovan Marković, Arpad Fremond, Sabina Dazdarević kao i Vladan Milošević, Mladen Lukić, Zoran Pralica, Nadica Nikolić Tanasijević i Dragan Jovanović, zamenici članova Odbora.

Sednici nisu prisustvovali članovi Odbora: Jasmina Obradović, Milan Kovačević, Đorđe Stojšić, Goran Ćirić, Milan Korać, Velimir Stanojević i Dušan Petrović.

Sednici je prisustvovao i narodni poslanik: Miodrag Nikolić.

Pored članova Odbora sednici je prisustvovao i narodni poslanik Nikola Jolović.

Pored članova Odbora sednici su prisustvovali: predstavnici Ministarstva poljoprivrede i zaštite životne sredine: prof. dr Snežana Bogosavljević Bošković, ministar, Željko Radošević, državni sekretar, Vlado Kovačević, savetnik ministra, Dragan Mirković, pomoćnik ministra za ruralni razvoj, Jelena Milić, savetnik-organska proizvodnja, Branislav Raketić, rukovodilac grupe, Nenad Terzić, rukovodilac grupe za stočarstvo, Nihad Hasanović, pomoćnik gradonačelnika Novog Pazara, Nenad Budimović, sekretar Udruženja za poljoprivredu, prehrambenu industriju, šumarstvo i vodoprivredu Privredne komore Srbije, Zoran Milićević, udruženje „Spas“, Kraljevo, Aleksandar Negojević, regionalni zadružni savez Kraljeva, Miša Živković, savez „Srpska malina“, Arilje, Slobodan Ilić, Šabačko udruženje odgajivača goveda. kao i predstavnici sredstava javnog informisanja.

Većinom glasova usvojen je sledeći

 D n e v n i r e d

1. Razmatranje informacije o stanju i perspektivi proizvodnje, prerade i plasmana organske hrane;
2. Razmatranje informacije o razvoju malih i srednjih poljoprivrednih gazdinstava kroz podršku stočarstvu, voćarstvu i povrtarstvu;
3. Razmatranje informacije o merama za zaštitu sela od izumiranja i nestajanja;
4. R a z n o.

 Pre prelaska na prvu tačku dnevnog reda, Marijan Rističević je dao reč pomoćniku gradonačelnika Novog Pazara, Nihadu Hasanoviću, koji je pozdravio sve prisutne i zahvalio se Odboru za poljoprivredu, šumarstvo i vodoprivredu zbog održavanja sednice u njihovom mestu.

Predsednik Odbora je još jednom uputio oštar protest povodom (ne) izveštavanja novinara RTS sa sednica Odbora za poljoprivredu, šumarstvo i vodoprivredu, kako u sedištu Narodne skupštine tako i prilikom održavanja sednica van sedišta. Takođe, predsednik je upoznao članove Odbora sa dopisom narodnog poslanika Đorđa Stojšića, a u vezi sa zahtevom za održavanje tematske sednice Odbora, imajući u vidu postojeće dileme u vezi prirode genetički modifikovane stočne hrane, uvoza i konzumiranja mesa uzgojenog genetički modifikovanom hranom.

Odbor je jednoglasno usvojio predlog da se obavi zajednička rasprava po drugoj i trećoj tački dnevnog reda.

 Prva tačka dnevnog reda- **Razmatranje informacije o stanju i perspektivi proizvodnje, prerade i plasmana organske hrane**

 U uvodnim napomenama, prof. dr Snežana Bogosavljević Bošković je istakla da su prioriteti Ministarstva u skorije vreme bili usvajanje Strategije poljoprivrede i ruralnog razvoja za period 2014-2024. godine, Nacionalni program za poljoprivredu i Nacionalni program ruralnog razvoja 2015-2020. godina. Po njenim rečima, ovi programi su važni jer će biti razrađeni do nivoa plana sprovođenja, putem mera koje će se definisati, a koje će biti finansirane jednim delom iz agrarnog budžeta, a drugim delom iz sredstava predpristupnih fondova EU. Ministarka je najavila da će država otkupiti od mlekara višak mleka u prahu, preko Republičke direkcije za robne rezerve i pozvala mlekare da se bolje pozicioniraju na inostranim tržištima.

 Sekretar Udruženja za poljoprivredu PKS Nenad Budimović je govorio o perspektivama organske proizvodnje u Srbiji. On je rekao da Srbija, zahvaljujući usitnjenosti zemljišta ima odlične mogućnosti za proizvodnju organske hrane, ali da potencijalni nisu dovoljno iskorišćeni. Budimović je istakao da organska proizvodnja omogućava ostvarenje značajnog profita na malim poljoprivrednim gazdinstvima i pruža našoj zemlji odlične izvozne mogućnosti. Privredna komora Srbije je prepoznala organsku proizvodnju kao profitabilnu granu poljoprivredne proizvodnje, pa je s tim u vezi formirala posebnu grupaciju za organsku proizvodnju pri Udruženju za poljoprivredu, prehrambenu i duvansku industriju i vodoprivredu, koja se bavi promovisanjem organske proizvodnje i izvoza organskih proizvoda. Po podacima iz 2013. godine, organska proizvodnja se odvijala na 8228 hektara. Po njegovim rečima u Republici Srbiji postoji konstantan nedostatak sertifikovanog organskog semena, rasada i sadnog materijala, s obzirom da registrovani proizvođači nemaju ekonomski interes za proizvodnju istih, usled malog broja proizvođača koji se bave organskom proizvodnjom.

 Predstavnici Ministarstva poljoprivrede i zaštite životne sredine, Branislav Raketić i Jelena Milić naveli su da je Ministarstvo prepoznalo potencijal organske proizvodnje i preduzelo odgovarajuće mere za njegov razvoj. Takođe su ukazali i na značaj razvoja organskog stočarstva u budućnosti.

 Narodni poslanik, Sabina Dazdarević ocenila je da u regionu Sandžaka postoje mogućnosti za razvoj poljoprivredne proizvodnje, a koje nisu u dovoljnoj meri iskorišćene (proizvodnja organskog mleka, meda i prerada lekovitog bilja). Po njenim rečima, raspoloživa sredstva iz agrarnog budžeta bi se najbolje iskoristila kada bi se deo nadležnosti sa Ministarstva poljoprivrede prebacio na lokalne samouprave.

U diskusiji su učestvovali narodni poslanici: Marijan Rističević, Dragan Jovanović, Sabina Dazdarević, Vladan Milošević, Miodrag Nikolić, Zoran Pralica, Milija Miletić, Žarko Bogatinović i Arpad Fremond.

 Druga i treća tačka dnevnog reda - **Razmatranje informacije o razvoju malih i srednjih poljoprivrednih gazdinstava kroz podršku stočarstvu, voćarstvu i povrtarstvu; Razmatranje informacije o merama za zaštitu sela od izumiranja i nestajanja;**

U uvodnim napomenama, prof. dr Snežana Bogosavljević Bošković je upoznala članove Odbora sa trenutnim aktivnostima radne grupe za izradu Pravilnika vezano za mala poljoprivredna gazdinstva. Ovu radnu grupu vodi državni sekretar Atila Juhas, a ministarka je najavila da će u najskorije vreme biće završeno više Pravilnika i jedna Uredba, koji će pružiti određene pogodnosti za male poljoprivrednike, kako bi mogli da plasiraju svoje proizvode na lokalna tržišta. (vrtići, bolnice, škole i drugi državni organi).

U diskusiji su učestvovali narodni poslanici: Marijan Rističević, Arpad Fremond, Milija Miletić i Miodrag Nikolić.

Četvrta tačka dnevnog reda – **Razno**

Pod tačkom razno, Marijan Rističević je upoznao članove Odbora sa dopisom domaćih proizvođača alkoholnih pića koji predlažu da se povedu razgovori između domaćih proizvođača alkoholnih pića sa predstavnicima zemalja Carinskog saveza (Rusija, Belorusija, Kazahstan), kako bi se omogućio privilegovan status našim proizvođačima na pomenutim tržištima.

Na sednici Odbora su svoje probleme izložili i predstavnici grada Novog Pazara kao i prisutni meštani. Predstavnici udruženja poljoprivrednih proizvođača razmatrali su mogućnosti podizanja konkurentnosti poljoprivrede i predlagali aktivnosti usmerene ka podizanju produktivnosti farmi. Poljoprivrednici su predlagali mere za unapređenje veštačkog osemenjavanja grla i obučavanje kadrova za ovaj posao, diskutovali o zakupu zemljišta i potrebi organizovanja zemljoradničkih zadruga.

Odbor je povodom razmatranja ovih tačaka usvojio sledeći:

 Z A K Lj U Č A K

 I

Odbor preporučuje da se posebnim Pravilnikom za koje je nadležno Ministarstvo poljoprivrede i zaštite životne sredine, omogući veštačkim osemeniteljima, koji su završili ili će završiti stručno osposobljavanje, vršenje veštačkog osemenjivanja na sopstvenim gazdinstvima i okruženju gde postoji saglasnost veterinarske stanice sa tog terena.

 II

Odbor preporučuje Vladi, nadležnim ministarstvima i organima da se, vodeći računa o prirodnim resursima, uporedo sa razvojem poljoprivredne proizvodnje, pruži podrška prerađivačkoj industriji (hladnjače, skladištenje, pakovanje, prerada), i to što bliže mestu proizvodnje, a u za to pogodnim sredinama maksimalno podrži proizvodnja i prerada organske hrane. U tom smislu, Odbor preporučuje da Vlada i nadležni organi pomognu sufinansiranjem i predfinansiranjem projekate iz IPA i IPARD fondova.

 III

Odbor preporučuje Vladi, nadležnim ministarstvima i organima da se, u skladu sa EU standardima, maksimalno podrže mala poljoprivredna gazdinstva kroz podršku u specijalizaciji poljoprivredne proizvodnje kao i kroz podršku razvoju ratarstva, voćarstva i stočarstva. Odbor preporučuje da se poljoprivredna proizvodnja zaštiti vancarinskim merama (stalnim i sezonskim) pri tom ne kršeći Sporazum o stabilizacioji i pridruživanju, i na takav način omogući revitalizacija poljoprivredne proizvodnje u Srbiji.

 IV

Odbor upozorava Vladu, nadležna ministarstva i organe da je razvoj poljoprivrede usko povezan sa problemom demografije. S tim u vezi, Odbor preporučuje da Vlada poljoprivrednom politikom, razvojem lokalne infrastrukture i prerađivačke industrije na selu, spreči odliv seoskog stanovništva i omogući eventualni povratak na selo nezaposlenog gradskog stanovništva kao i njihovo uključivanje u poljoprivrednu proizvodnje a sve to u cilju demografskog oporavka Srbije.

 V

Odbor preporučuje Vladi, nadležnim ministarstvima i organima da se povedu razgovori između domaćih proizvođača alkoholnih pića sa predstavnicima zemalja Carinskog saveza( Rusija, Belorusija, Kazahstan, za alkoholne proizvode tarifne oznake 2207 i 2208), kako bi se omogućio privilegovan status našim proizvođačima na tržištima zemalja Carinske saveza.

Pošto drugih pitanja i predloga nije bilo, sednica je zaključena u 19,15 časova.

 Sastavni deo ovog zapisnika čini obrađeni tonski snimak sednice Odbora.

 SEKRETAR PREDSEDNIK

 Veljko Racković Marijan Rističević